Når Barack Obama den 28. september besøger Danmark og Aalborg, er det kun få uger efter studiestart, og på Aalborg Universitet kan 200 studerende se frem til et møde med den tidligere præsident.

Barack Obamas besøg og oplæg er ellers først og fremmest tiltænkt erhvervsledere, men på universitetet har man valgt at investere 850.000 kroner i billetter til både studerende og en mindre gruppe af ansatte.

På den måde kan de på første hånd få mulighed at høre hans refleksioner om lederskab og entreprenørskab, lyder det fra universitetet.

Men det er ikke alle, der mener, at det er sådan, pengene skal bruges.

Det må opleves meget mærkeligt for medarbejdere, som bliver fyret. Per Clausen (Ø), byrådsmedlem i Aalborg Kommune

Så sent som i april meldte universitetet ud, at det skulle spare 36,5 millioner kroner. Derfor er det uheldigt, at man nu bruger penge på et præsidentbesøg.

Det siger medlem af byrådet i Aalborg for Enhedslisten Per Clausen.

- Der er en modsætning mellem, at de sparer på stort og småt og gennemfører meget omfattende forringelser og fyringsrunder, og at de bruger penge på det her. Jeg synes ikke, det er en fornuftig måde at gøre det på.

- Det må opleves meget mærkeligt for de medarbejdere, som bliver fyret, fordi universitetet ikke har råd til at have dem ansat. Og så er der tilsyneladende råd til det her, fortsætter han.

En enestående mulighed

De 850.000 kroner for i alt 260 billetter betyder, at universitetet bruger 3.269 kroner pr. studerende på arrangementet.

Jeg mener, at det er en enestående mulighed for vores studerende og forskningstalenter. Per Michael Johansen, Aalborg Universitet

Det er mindre end den billetpris, som erhvervsledere betaler, idet priserne her ligger på 3.500 kroner for de billigste billetter og 8.500 kroner for de dyreste.

Dertil får de studerende lov til at komme tættere på den tidligere præsident end de fleste andre, da der er tale om særlige VIP-billetter.

Det oplyser Musikkens Hus, der er vært for arrangementet.

Aalborg Universitet har ikke ønsket at kommentere kritikken over for DR.

Men i et skriftlig svar på universitetets hjemmeside forsvarer rektor Per Michael Johansen beslutningen.

- Naturligvis har jeg gjort mig overvejelser om, hvorvidt universitetet oven på en sparerunde skal bruge penge på at give studerende og forskere den her mulighed. Men jeg mener, at det er en enestående mulighed for vores studerende og forskningstalenter til at få relevant læring og unik førstehånds erfaring fra en af de store ledere i verden, citeres han.

Fagforbund forstår universitetet

Hos fagforbundet HK, der repræsenterer dele af medarbejderflokken på universitetet, kan de godt forstå universitetets argumenter for at engagere sig i Obama-besøget trods besparelserne.

Det siger Mette Lyndgaard Pedersen, der er fællesformand for HK Nordjylland.

- Vi har selvfølgelig stort fokus på de medarbejdere, der er blevet afskediget, men vi har også fokus på de medarbejdere, der bliver tilbage og skal fortsætte udviklingen.

- Jeg ville være ked af det, hvis universitetet hver gang, de havde været ude i en sparerunde, sagde, at nu ville de spare på alt, hvad der hed drift, udvikling af medarbejdere og uddannelser til de unge.

Læs også : Aalborg Universitet skal spare igen

Hun er dog enig i, at timingen kunne være bedre.

- Men vi bestemmer ikke, hvornår Barack Obama besøger Aalborg, og jeg er sikker på, at hvis han var kommet om et års tid, så var der ikke nogen, der havde stillet spørgsmålstegn ved, at Barack Obama blev sat i forbindelse med nogle studerende på Aalborg Universitet, siger Mette Lyndgaard Pedersen.

Modsat Aalborg Universitet bruger Aalborg Kommune ikke direkte penge på besøget.

De støtter dog aktiviteterne i Musikkens Hus med ti millioner kroner årligt, oplyser Netavisen Pio.